**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ» ՈՐՈՇՄԱՆ ԸՆՏՈՒՆՄԱՆ ԱՆՀՐԱԺԵՇՏՈՒԹՅԱՆ**

1988 թվականի ավերիչ երկրաշարժը խոր հետք է թողել Գյումրու և գյումրեցիների տնտեսական, սոցիալական, ժողովրդագրական, հոգեբանական պատկերի վրա։ Ու թեև արվել են զգալի աշխատանքներ երկրաշարժի հետևանքները վերացնելու համար, այդուհանդերձ դեռևս շրջանառության մեջ է մնացել «աղետի գոտի» հասկացությունը, դեռևս կան տնակներում ապրողներ, դեռևս կան անօթևանների խնդիրներ։

Գյումրին «աղետի գոտուց» «զարգացման գոտու» վերածվելու բոլոր նախադրյալներն ունի։ Դրանցից հիմնականներն են՝

* որակյալ աշխատուժի առկայությունը․ այն կարող է անհրաժեշտության դեպքում շատ արագ վերաորակավորվել և ներգրավվել նոր համակարգերում,
* աշխարհագրական դիրքը․ կան բոլոր նախադրյալները տրանսպորտային հանգույցի, տարանցիկ լոգիստիկ կենտրոնի և կոմունիկացիոն խաչմերուկի վերածվելու համար,
* ցամաքային և օդային տրանսպորտի բոլոր միջոցների օգտագործման հնարավորություն․ հյուսիս–հարավ ճանապարհային հատվածի կարևորագույն կետ ծանր բեռնատար մեքենաների համար, երկաթգծային հնարավորություններ և օդանավակայան։

Հիմք ընդունելով միջազգային ու տեղական փորձը՝ Գյումրու զարգացմանը կարող է նպաստել ազատ տնտեսական գոտու (ԱՏԳ) և «ազատ քաղաքի» ռեժիմի անցնելու մոդելը։ Մինչև այժմ եղել են ծրագրեր, ընդունվել են կառավարության որոշումներ, սակայն ԱՏԳ հարցը մնացել է թղթի վրա։

**ԱՏԳ «Գյումրի»**

Այսօր Հայաստանի տարածքում ստեղծվել և լիովին գործում են չորս ազատ տնտեսական գոտիներ. **ԱՏԳ «Ալյանս», ԱՏԳ «Մերիդիան», ԱՏԳ «Մեղրի», ԱՏԳ «ECOS»։**

Այն, ինչ առաջարկվում է ստեղծել Գյումրիում, տարբերվելու է մյուսներից, քանզի ներդվելու է նաև, այսպես կոչված, ԱԶԱՏ ՔԱՂԱՔԻ մոդելը։

Հաշվի առնելով նախորդած ժամանակահատվածում արված որոշակի ուսումնասիրությունները՝ առաջարկվում է ստեղծել Գյումրիի օդանավակայանին կից լոգիստիկ կենտրոն, ինչպես նաև կառուցել շուրջ 300 հեկտար տարածքով ազատ տնտեսական գոտի Գյումրիի հյուսիս-արևմուտքում՝ Մարմաշեն գյուղ տանող ճանապարհի երկու կողմերում։

ԱՏԳ–ում գործունեություն իրականացնողներն արտահանման դեպքում կազատվեն շահութահարկից, շրջանառության հարկից։

Ներմուծման փոխարինման դեպքում (եթե արտադրվում է զուտ ներքին սպառման համար և եթե տվյալ ապրանքատեսակի ներմուծման ծավալները գերազանցում են ընդհանուր սպառման 50 տոկոսը) տնտեսվարողները կազատվեն ավելացված արժեքի հարկից, շահութահարկից, շրջանառության հարկից։

Գործնականում ազատ տնտեսական գոտին կմասնագիտանա լոգիստիկայի և արտադրության կազմակերպման ուղղությամբ։

Նախատեսվում է, որ ազատ տնտեսական գոտում հիմնականում կզարգանան հետևյալ բիզնես–ուղղությունները՝

* բազմամյա բույսերի մշակում,
* մշակաբույսերի վերամշակում,
* սնունդ,
* տեքստիլ,
* պատրաստի հագուստ,
* կաշվե իրեր,
* քիմիական նյութեր,
* դեղամիջոցներ,
* պլաստիկե իրեր,
* ոչ մետաղական և մետաղական իրեր,
* օպտիկական և էլեկտրոնային սարքեր,
* կահույք,
* սարքավորումների մեծածախ առևտուր,
* մանրածախ առևտուր համացանցի կամ փոստի միջոցով,
* ավտոմոբիլային և օդային բեռնափոխադրումների իրականացում,
* ապրանքների պահեստավորում, տեսակավորում, փաթեթավորում, տեղափոխում
* տեղեկատվական ծառայություններ,
* ֆինանսական միջնորդություն,
* ճարտարապետական ​​և ինժեներական գործունեություն,
* գիտական ​​հետազոտություններ,
* տարածքների վարձակալության տրամադրում,
* օդային տրանսպորտի և սարքավորումների լիզինգ:

Հաշվի առնելով «Շիրակ» օդանավակայանի առկայությունը՝ տնտեսվարողների հիմնական գործունեությունը կարող է լինել նաև ապրանքների տեսակավորումը և տեղափոխումը։ Միջազգային էլեկտրոնային հարթակներում առևտրով զբաղվող այն միջազգային կազմակերպությունները, որոնք հեռացվել են հարևան շուկաներից, կկարողանան գրանցվել այս ազատ տնտեսական գոտում, ստեղծել իրենց պահեստները որոշակի քանակությամբ ապրանքներ պահելու համար, իսկ պատվերներ ստանալու դեպքում կարող են առաքել Ռուսաստան և ԵԱՏՄ այլ անդամ երկրներ։

Ակնկալվում է, որ զարգանալու են դեղերի, այլ ապրանքների փաթեթավորման և արտահանման ուղղությունները։

Հաջորդ ուղղությունը սարքավորումների հավաքումն է, մասերի տեղափոխումը, որը լոգիստիկ տեսանկյունից շատ ավելի արդյունավետ կարող է լինել, քան պատրաստի սարքերի դեպքում ենք ունենում, քանզի դրանք շատ ավելի մեծ ծախսեր են պահանջում։

ԱՏԳ–ում զարգանալու մեծ պոտենցիալ ունի նաև ոչ պարենային գյուղատնտեսությունը, քանի որ Գյումրիում դրա համար որոշակի ներուժ կա։ Ենթադրվում է, որ լոգիստիկ կենտրոնի ստեղծումից հետո դրա շուրջ կարող են ձևավորվել գյուղատնտեսական սուբյեկտներ, որոնք կարտադրեն դեղագործական, օծանելիքի արտադրության համար նախատեսված միջոցներ։

Բացի վերը նշված ուղղություններից կան երկու ոլորտներ, որոնք ռազմավարական նշանակություն ունեն և կարող են լուրջ զարգացում ապահովել՝

1․ Ոսկու մաքրման գործարան, որը կզտի ոսկին մինչև 0.999 մաքրություն և հումքից կարտադրի ստանդարտ (բանկային) և չափված (մինչև 1 կգ) ձուլակտորներ: Այդ ձուլակտորները կարող են օգտագործվել ինչպես Հայաստանի բանկային համակարգի և ոսկերչության ոլորտում ներքին գործարքների ժամանակ, այնպես էլ արտահանման համար:

Արտահանման պարագայում կգործի ԱԱՀ-ից և շահութահարկից ազատման ռեժիմ:

Ոսկու գործարանի արտադրանքը պահանջարկ կունենա նաև այն պատճառով, որ Հայաստանը պատժամիջոցների տակ չգտնվող երկիր է և կարող է թանկարժեք մետաղների վերաարտահանում կազմակերպել դեպի ԵԱՏՄ-ից դուրս գտնվող երկրներ։ Նման արտադրության առկայությունը կօգնի Հայաստանին դառնալ ֆիզիկական ներդրումային ոսկով պահեստավորման և բանկային գործառությունների կենտրոններից մեկը։ Ապագայում կարող է նաև թողարկվել 1 գրամի չափով հաշվապահական միավոր (stablecoin)՝ ֆիզիկական ոսկի, որը կարող է օգտագործվել միջազգային հաշվարկների (անդրսահմանային գործարքների քլիրինգի համար՝ ներկայումս Ռուսաստանի Դաշնության նկատմամբ ակտիվորեն կիրառվող բանկային պատժամիջոցների ռեժիմից դուրս)։

Բացի այդ պետք է հաշվի առնել, որ Իրանը ոսկու մեծ պահանջ ունի, և այդ իսկ պատճառով այդ երկիր ներմուծվող ոսկու վրա ոչ մի տեսակի հարկ գոյություն չունի:

Դա ևս լրացուցիչ խթան կարող է հանդիսանալ, որպեսզի Հայաստանը դառնա ոչ միայն ոսկու ներկրման և արտահանման տարանցիկ երկիր, այլ նաև ոսկու մշակման և արտահանման տարածաշրջանային լուրջ կենտրոն:

2․ Անօդաչու թռչող սարքերի արտադրության կազմակերպում։ Այն կարող է ունենալ ինչպես ռազմական, այնպես էլ քաղաքացիական նշանակություն:

**Գյումրին՝ ազատ քաղաք**

ԱԶԱՏ ՔԱՂԱՔԻ գաղափարը Գյումրին հարկային դրախտավայրի վերածելուն է միտված։ Ըստ այդմ՝ Գյումրիում գրանցված և Գյումրիում գործող տնտեսվարողները, որոնք ունեն բացառապես Գյումրիում հաշվառված աշխատողներ, կստանան հարկային արտոնություններ։ Մասնավորապես՝ ավելացված արժեքի հարկի, շահութահարկի, շրջանառության հարկի ռեժիմում գործող տնտեսվարող սուբյեկտները կվճարեն համապետական մասշտաբով սահմանված դրույքաչափերի 50 տոկոսի չափով։

**․ ․ ․**

Ազատ տնտեսական գոտու և ազատ քաղաքի ռեժիմները կգործեն 25 տարով։ Այդպիսով զարգացման նոր հնարավորություններ կստեղծվեն ոչ միայն Գյումրիի, այլ նաև Շիրակի մարզի ու ողջ Հայաստանի տնտեսության համար։ Գյումրին կկատարի լոկոմոտիվի դեր։

Ազատ տնտեսական գոտու և ազատ քաղաքի ներդրման համար անհրաժեշտ են օրենսդրական և ենթաօրենսդրական բազմաթիվ ակտեր, որոնք կարող են ընդունվել միայն համապատասխան կամք, մտածողություն և որակներ ունեցող իշխանությունների կողմից։ Սա արդեն քաղաքական հարթության խնդիր է։

 **Ակնկալվող արդյունքներն են՝**

* քաղաքի զարգացում,
* ավելի քան 15․000 նոր աշխատատեղ,
* շուրջ 500 միլիոն դոլարի ներդրում,
* գիտակրթական առաջընթաց։

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ»**

**ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2025 ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ ԿԱՄ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ**

 Հայաստանի Հանրապետության Գյումրի համայնքի ավագանու ուղերձի ընդունման մասին որոշման ընդունմամբ Գյումրի համայնքի 2025 թվականի բյուջեում էական փոփոխություններ` ավելացումներ կամ նվազեցումներ չեն նախատեսվում: